National 


Cotidian londat in 1997 


Acasă > Economie » România, în derivă. Intrăm sub jugul FMI 


Autor: Claudia Marcu 2024-03-27 19:00 


România, în derivă. Intrăm sub jugul FMI 


Deficitul bugetar imens din primele două luni ale anului arată că România se 
prăbușește într-un ritm devastator. Analiștii economici spun că situaţia este atât 
de gravă, încât un acord cu FMI este inevitabil, ceea ce va însemna o 
condamnare la sărăcie cruntă a întregii populații și o obligare a statului de a-și 
vinde companiile strategice. Mai mult, anul acesta vor veni peste noi impozite și 
taxe majorate, care vor duce la o scădere și mai accentuată a nivelului de trai. 


În primele două luni ale acestui an, România și-a dublat, efectiv, deficitul bugetar, față de 
aceeași perioadă a anului trecut, semn că fondurile PNRR, austeritatea dictată de Guvern 
și combaterea evaziunii fiscale cu E-factura nu au avut niciun efect. Premierul a spus că 
deficitul actual nu este nicio nenorocire, iar cei care ne guvernează nici nu sunt interesaţi 
de așa ceva, ne spune prof. dr. Mircea Coșea. 


“Lucrurile se depreciază foarte rapid, pentru că UE a făcut niște calcule teoretice și a 
concluzionat că în acest an suntem în pericol de a mări deficitul bugetar, care va ajunge la 
7%. Eu cred că ar trebui ca toată lumea să înțeleagă că chiar este o nenorocire și că s-ar 
putea să fie o apocalipsă. Deficit bugetar înseamnă incapacitatea statului de a-și asigura 
fondurile necesare din propriile resurse, din propriile rezultate ale economiei pentru a 
acoperi cheltuielile bugetare. Și atunci, când ai un astfel de deficit, nu ai decât două căi, 


cunoscute în manualele de economie. Prima este să te împrumuţi și a doua este să 
mărești impozitele și taxele”, ne-a declarat prof. dr. Mircea Coșea, fost ministru de stat. 


Acesta arată că reforma administrativă în sectorul public nu s-a făcut și că numărul 
secretarilor de stat și al agenţiilor a crescut, cum este cazul apariției celebrei Agenţii de 
coordonare și monitorizare a întreprinderilor cu capital majoritar de stat, cu cele mai mari 
salarii din economia românească. 


Multinaţionalele, intangibile 


Potrivit analistului economic, ar mai exista o cale de ieșire din acest dezastru, și anume 
perfecționarea sistemului de colectare la buget, dar este o cale iluzorie, pentru că acea 

perfecționare, modernizare, informatizare pe care Guvernul a promis că le face cu ANAF 
este în întârziere. 


Economistul Mircea Coșea spune că ne așteaptă vremuri grele 


"Au crescut anumite colectări la începutul anului, ceea ce este normal, pentru că 
întotdeauna se întâmplă așa, dar există în continuare marele evazionist care este statul, 
prin întreprinderile cu capital majoritar de stat. Toate aceste societăți sunt împânzite de 
persoane politice, care au avantajul unor retribuţii și alte beneficii pe care le au de la 
societățile statului și nu sunt preocupate de plata impozitelor și taxelor. Pe de altă parte, 
ANAF nu are capacitatea nici de voință politică, nici tehnică, nici profesională de a intra 
serios în companiile cu capital străin, multinaționale. Eșecul pe care l-a avut cu OMV, ca 
până la urmă să nu se obțină nimic din toată ancheta aceea fastuoasă pe care a făcut-o, 
dar mai mult de imagine, arată că nu se poate pune speranţa că va face ceva ANAF-ul în 
viitor, chiar dacă ministrul Finanţelor vrea să-i înarmeze pe inspectori”, ne-a precizat prof. 
dr. Mircea Coșea. 


Fără scăpare 


Analistul economic avertizează asupra faptului că vin vremuri foarte grele pentru români. 
"Deocamdată, este absolut sigur că, în pofida celor declarate de prim-ministru, ne 
așteaptă o situaţie dificilă și, trecând peste imoralitatea domnului Valentin Lazea, de la 
BNR, care, cu leafa fantastică pe care o are, ne dă sfaturi să ne pingelim pantofii, nu 
există șanse ca nivelul de trai să crească”, ne spune prof. dr. Mircea Coșea. Potrivit 
acestuia, anul 2024 va fi unul în care se vor întâmpla mai multe lucruri. Tot ceea ce ni s-a 
spus de la UE, de la OCDE, de la Banca Mondială și de la FMI va fi aplicat, adică vor crește 
impozitele și taxele, va crește TVA, se va începe studierea posibilităţii introducerii 
impozitării progresive și, nu în ultimul rând, va crește cota de îndatorare a României. 


"Statul se va împrumuta în continuare și suntem în situaţia în care, recunoscând sau nu 
că deficitul este o problemă, vom fi nevoiţi să ne adresăm FMI, spre mijlocul anului viitor, 
pentru un acord, pentru că altfel nu vom putea ieși la suprafață. Datoriile fiind mari, 
îndatorarea va fi din ce în ce mai scumpă și atunci vom căuta o ieșire prin acordul cu 
Fondul Monetar Internaţional, care nu este favorabil din alte puncte de vedere”, ne-a mai 
declarat prof. dr. Mircea Coșea. 

